b'\n_START_ARTICLE_\nRainer Weiss\n_START_SECTION_\nZgodnje \xc5\xbeivljenje in izobrazba\n_START_PARAGRAPH_\nRodil se je v Berlinu materi Gertrude Loesner in o\xc4\x8detu Fredericku A. Weissu. Njegova mati, kristjanka, je bila igralka. Njegovega o\xc4\x8deta, zdravnika, nevrologa in psihoanalitika, so nacisti izgnali iz Nem\xc4\x8dije, ker je bil jud in dejavni \xc4\x8dlan Komunisti\xc4\x8dne partije. Dru\xc5\xbeina je najprej zbe\xc5\xbeala v Prago, vendar je morala zaradi nem\xc5\xa1ke zasedbe \xc4\x8ceskoslova\xc5\xa1ke po M\xc3\xbcnchenskem sporazumu leta 1938 zbe\xc5\xbeati tudi od tam. \xc4\x8clovekoljubna dru\xc5\xbeina Stix iz St. Louisa jim je omogo\xc4\x8dila, da so pridobili vize in vstopili v ZDA. Svojo mladost je pre\xc5\xbeivel v New Yorku, kjer je obiskoval Srednjo \xc5\xa1olo Columbia. Za\xc4\x8del je \xc5\xa1tudirati na MIT, vendar je v prvem letniku prenehal. Nato se je vrnil in leta 1955 diplomiral. Doktoriral je na MIT leta 1962 pod Zachariasovim mentorstvom. Med letoma 1960 in 1962 je predaval na Univerzi Tufts, med letoma 1962 in 1964 je podoktorsko \xc5\xa1tudiral na Univerzi Princeton pri Dickeu. Leta 1964 je za\xc4\x8del predavati na MIT.\n_START_SECTION_\nZnanstveno delo in dose\xc5\xbeki\n_START_PARAGRAPH_\nWeiss je pripeljal dve podro\xc4\x8dji raziskav na podro\xc4\x8dju osnovne fizike od rojstva do zrelosti: karakterizacijo sevanja kozmi\xc4\x8dnega ozadja in interferometri\xc4\x8dno opazovanje gravitacijskega valovanja._NEWLINE_Opravil je pionirske meritve spektra prasevanja in bil soustanovitelj in znasntveni svetovalec Nasinega satelita (mikrovalovnega ozadja) COBE. Weiss je izna\xc5\xa1el tudi interferometri\xc4\x8dni detektor gravitacijskega valovanja in bil soustanovitelj projekta NSF LIGO (zaznavanja gravitacijskega valovanja). Oba dose\xc5\xbeka sta pomembna za fiziko pri razumevanju Vesolja._NEWLINE_Februarja 2016 je bil med \xc5\xa1tirimi fiziki na tiskovni konferenci kjer so objavili, da so 14. septembra 2015 z LIGO prvi\xc4\x8d neposredno opazovali signal gravitacijskega valovanja. Za to odkritje je leta 2017 prejel Nobelovo nagrado za fiziko.'